
	[bookmark: nev]SCHAFER FANNI
Biztosítási és pénzügyi matematika szakirány
BSc, 6. félév
Budapesti Corvinus Egyetem
Közgazdaságtudományi Kar
	






Témavezető:
	Németh András Olivér
tanársegéd (BCE - Gazdaságpolitika Tanszék), BCE KTK




A politikai üzleti ciklus a Gazdasági és Monetáris Unió keretein belül

Mit értünk politikai üzleti ciklus alatt (PBC)? Mielőtt elmélyednénk az imént említett fogalomra épülő problémakör részletezésében, érdemes tisztáznunk a kiindulópontot: A nemzetgazdaság aggregált mutatóinak ciklikus, a választások éveiben tapasztalt ingadozásait a szakirodalom a „politikai üzleti ciklusok” névre keresztelte. Dolgozatom alapja a PBC kialakulásának elméleti háttere és gyakorlatban tapasztalt megjelenésének ellentéte. A költségvetési manipuláció nem tűnik el a Gazdasági és Monetáris Unióhoz való csatlakozás után, holott pont az ellenkezőjét feltételeznénk. Oka, hogy a csatlakozás következtében megszűnik egy olyan ösztönző, mely korrekcióra sarkallta az államokat. Továbbá jelentős eltéréseket figyelhetünk meg az övezet egyes tagállamai közt. Ahhoz, hogy megértsük, mi okozza a fiskális mutatók különbözőségét, az országok sajátosságait kell összevetnünk. Dolgozatom kronológiai sorrendben követi a szakirodalom által levont következtetéseket, végül Georgious Efthyvoulu viszonylag új, átfogó tanulmányára helyezi a hangsúlyt.
Most vegyük át rövid, felsorolásszerűen azon tényezőket, melyeknek a szakirodalom szerzői igen nagy jelentőséget tulajdonítottak a jelenség kialakulásában. Az első megkülönböztető szempont a demokrácia kora, minősége. Általános egyetértés szerint a politikai üzleti ciklus a fiatal, „gyenge” demokráciák sajátossága. Az intézményrendszer és a transzparencia mértéke is befolyásolja a fiskális manipuláció mértékét: minél nagyobb a hatalmon lévők számon kérhetősége, annál kisebb a választási győzelem utáni járadékhoz való hozzájutás valószínűsége.Ezen kívül fontos megemlíteni a politikai verseny intenzitását. Alacsony intenzitás esetén inkább monetáris eszközökkel, ellenkező esetben fiskális eszközökkel kísérlik meg a választók jóindulatát elnyerni. A soron következő szempont a politikai rezsim. Végül elérkeztünk dolgozatom kulcspontjához: az euró bevezetése előtt álló és a már eurót használó országok közötti eltérésekhez, melyek a rájuk vonatkozó követelmények eltérő voltával (illetve az euró bevezetésének rövid távú következményeivel) magyarázhatók, hiszen az Unióhoz való csatlakozás után már nem élvez prioritást a fiskális értelemben bevezetett szigor fenntartása.
Az Európai Unió tagállamainak imént felsorolt szempontok alapján történő kategorizációja segítségünkre lehet az üzleti ciklus országok között tapasztalt eltéréseinek feltérképezésében. Dolgozatom így talán újabb kérdések felvetésére,vizsgálatára sarkallhatja olvasóit.




